b'\n_START_ARTICLE_\nKapueira\n_START_PARAGRAPH_\nKapueira (portug. Capoeira)\xc2\xa0\xe2\x80\x93 kovos menas, i\xc5\xa1vystytas apytikriai XVI a. prad\xc5\xbeioje Brazilijos afrikie\xc4\x8di\xc5\xb3 verg\xc5\xb3. Tai kovos menas, pasi\xc5\xbeymintis ry\xc5\xa1kiais akrobatiniais elementais, \xc5\xa1uoliais \xc4\xaf auk\xc5\xa1t\xc4\xaf, sm\xc5\xabgiais kojomis esant ore, taip pat gausybe \xc5\xa1okio, klastos ir net vaidybos element\xc5\xb3. \xc4\x8cia persipina kova, \xc5\xa1okis ir \xc5\xbeaidimas. Kapueiros stili\xc5\xb3 yra gana daug ir kiekvienam i\xc5\xa1 j\xc5\xb3 b\xc5\xabdingi skirtingi bruo\xc5\xbeai. Priklausomai nuo stiliaus, kovoje gali labiau dominuoti greitis, akrobatika, plastika, vikrumas ar klasta._NEWLINE_Kapueiros kova da\xc5\xbenai vadinama \xc5\xbeaidimu (portugali\xc5\xa1kai\xc2\xa0\xe2\x80\x93 jogo (tariama\xc2\xa0\xe2\x80\x93 \xc5\xbeiogu)), kadangi, siekiant nugal\xc4\x97ti prie\xc5\xa1inink\xc4\x85, naudojama ne tik fizin\xc4\x97 j\xc4\x97ga, sm\xc5\xabgin\xc4\x97 technika ar judesi\xc5\xb3 vikrumas, bet ir loginis m\xc4\x85stymas, \xc4\xaf\xc5\xbevalgumas, intuicija, apgaul\xc4\x97, gudravimas, aktoriniai sugeb\xc4\x97jimai._NEWLINE_Kapuoeira i\xc5\xa1siskiria i\xc5\xa1 kit\xc5\xb3 kovos men\xc5\xb3 ne tik tuo, kad yra bene labiausiai i\xc5\xa1laikiusi savo autenti\xc5\xa1k\xc4\x85 form\xc4\x85 ir ma\xc5\xbeiausiai asimiliavusi su kitokiomis kovos r\xc5\xab\xc5\xa1imis, bet ir tuo, kad yra visi\xc5\xa1kai neatsiejama nuo muzikos. Muzika diktuoja kovos temp\xc4\x85, ritmik\xc4\x85, stilistik\xc4\x85, \xc4\xafkvepia, suteikia kovotojams stipryb\xc4\x97s, energijos. Tam tikros dainos netgi diktuoja \xc5\xbeaidimo taisykles, kvie\xc4\x8dia \xc4\xaf kov\xc4\x85 konkre\xc4\x8dius asmenis. Kapueiros muzika ir \xc5\xbeaidimas rodoje (roda\xc2\xa0\xe2\x80\x93 ratas, sudarytas i\xc5\xa1 plojan\xc4\x8di\xc5\xb3, grojan\xc4\x8di\xc5\xb3 bei dainuojan\xc4\x8di\xc5\xb3 kapuerist\xc5\xb3 (origin. k.\xc2\xa0\xe2\x80\x93 capoeiristas), kuriame vyksta \xc5\xbeaidimas\xc2\xa0\xe2\x80\x93 savoti\xc5\xa1kas kapueiros kov\xc5\xb3 laukas)\xc2\xa0\xe2\x80\x93 simbioti\xc5\xa1kai susij\xc4\x99 dalykai. Rodoje ne\xc5\xbeaid\xc5\xbeiama (nekovojama) be muzikos._NEWLINE_Kapueiros sm\xc5\xabgin\xc4\x97s technikos pagrindas\xc2\xa0\xe2\x80\x93 spyriai, sm\xc5\xabgiai kojomis, ta\xc4\x8diau taip pat galimi ir sm\xc5\xabgiai rankomis, ir tam tikri imtyni\xc5\xb3 elementai. Vis\xc5\xb3 sm\xc5\xabgi\xc5\xb3, spyri\xc5\xb3 ir kit\xc5\xb3 judesi\xc5\xb3 pagrindas\xc2\xa0\xe2\x80\x93 \xe2\x80\x9ed\xc5\xbeinga\xe2\x80\x9c (ginga). Tai tam tikra jud\xc4\x97jimo sistema, kiek primenanti \xc5\xa1okio \xc5\xbeingsn\xc4\xaf. Ji naudojama taip, kaip kituose kovos menuose\xc2\xa0\xe2\x80\x93 kovin\xc4\x97 stov\xc4\x97sena, ta\xc4\x8diau, kadangi ginga n\xc4\x97ra stati\xc5\xa1ka poza, o prie\xc5\xa1ingai\xc2\xa0\xe2\x80\x93 pastovus ritmingas jud\xc4\x97jimas, kovotojas tokiu b\xc5\xabdu ne tik pasirengia puolimui ir saugosi nuo sm\xc5\xabgi\xc5\xb3 bei stengiasi nuslopinti prie\xc5\xa1ininko budrum\xc4\x85, bet ir \xc4\xafgyja tam tikros papildomos inercijos, reikalingos sm\xc5\xabgiams bei akrobatiniams elementams atlikti._NEWLINE_\xc5\xbdodis capoeira gali reik\xc5\xa1ti mi\xc5\xa1ko ar d\xc5\xbeiungli\xc5\xb3 plot\xc4\x85, kuris buvo i\xc5\xa1degintas ar i\xc5\xa1kirstas, arba tai gali b\xc5\xabti \xc5\xbeod\xc5\xbeio kipura, rei\xc5\xa1kian\xc4\x8dio \xe2\x80\x9eskrajoti\xe2\x80\x9c, \xe2\x80\x9e\xc5\xa1okin\xc4\x97ti i\xc5\xa1 vietos \xc4\xaf viet\xc4\x85\xe2\x80\x9c, \xe2\x80\x9ekautis\xe2\x80\x9c, ir pan., vedinys. Skirtinguose \xc5\xa1altiniuose galima rasti daugiau \xc4\xafvairi\xc5\xb3 versij\xc5\xb3 ir teorij\xc5\xb3 apie \xc5\xbeod\xc5\xbeio capoeira kilm\xc4\x99 bei prie\xc5\xbeastis, d\xc4\x97l kuri\xc5\xb3 b\xc5\xabtent taip buvo pavadintas \xc5\xa1is unikalus kovos menas.\n_START_SECTION_\nKapueiros istorija\n_START_PARAGRAPH_\n\xc5\xa0is kovos menas atsirado Afrikoje ir buvo atve\xc5\xbetas \xc4\xaf Brazilij\xc4\x85. Tai yra \xc5\xa1ios \xc5\xa1alies kult\xc5\xabros ir istorijos elementas. Nuo XVI am\xc5\xbeiaus prad\xc5\xbeios iki XIX a. pabaigos portugal\xc5\xb3 prekiautojai vergais puldin\xc4\x97davo kaimelius Vakar\xc5\xb3 Afrikos pakrant\xc4\x97se, tam, kad grobt\xc5\xb3 \xc5\xbemones prekybai vergais. Verg\xc5\xb3 poreikis darbui plantacijose Naujojo Pasaulio kolonijose per \xc5\xa1\xc4\xaf period\xc4\x85 augo pastoviai. Apytikriai trys milijonai verg\xc5\xb3 buvo priversti i\xc5\xa1mokti i\xc5\xa1gyventi \xc5\xa1iame Naujajame Pasaulyje._NEWLINE_Negal\xc4\x97dami apsiginti nuo nauj\xc5\xb3j\xc5\xb3 \xc5\xa1eiminink\xc5\xb3 ginkl\xc5\xb3 ir negal\xc4\x97dami susivienyti d\xc4\x97l skirting\xc5\xb3 kult\xc5\xabr\xc5\xb3, vergai negal\xc4\x97jo kovoti prie\xc5\xa1 nelaisv\xc4\x99, ta\xc4\x8diau po darbo dienos jie rinkdavosi prie ugnies \xc5\xa1okti ir dainuoti. Vyrai \xc5\xa1oko ritualinius \xc5\xa1okius, kurie greitai peraugo \xc4\xaf kovinius. Maskuodami savo treniruotes kaip ritualinius afrikie\xc4\x8di\xc5\xb3 kult\xc5\xabros \xc5\xa1okius, dalyviai per suktus spyrius ir sm\xc5\xabgius galva, nepriliesdavo savo oponent\xc5\xb3, o pastarieji kontrasm\xc5\xabgiavo akrobati\xc5\xa1kais atsitraukimais, kurie staiga virsdavo i\xc5\xa1 gynybos \xc4\xaf atak\xc4\x85. Steb\xc4\x97tojai dainavo, plojo rankomis, grojo b\xc5\xabgnais pagal berimbau ritm\xc4\x85. Dain\xc5\xb3 tekstai buvo apie laimingesn\xc4\xaf gyvenim\xc4\x85 ir laisv\xc4\x99. Vergai treniravosi su viltimi, kad kapueira bus tarsi j\xc5\xb3 kelias \xc4\xaf nepriklausom\xc4\x85 gyvenim\xc4\x85._NEWLINE_Mai\xc5\xa1to nuotaikos tarp verg\xc5\xb3 vis stipr\xc4\x97jo ir pagaliau 1888\xc2\xa0m. buvo panaikinta vergija. Pri\xc4\x97mus pirm\xc4\x85j\xc4\x85 Brazilijos konstitucij\xc4\x85 kapueira buvo u\xc5\xbedrausta, kadangi Rio de \xc5\xbdaneiro gauj\xc5\xb3 nariai \xc4\x97m\xc4\x97 naudotis \xc5\xa1iuo kovos menu, apipl\xc4\x97\xc5\xa1in\xc4\x97dami turtuolius ir i\xc5\xa1dalindami peln\xc4\x85 varg\xc5\xa1ams. Kapueira trauk\xc4\x97si \xc4\xaf pogrind\xc4\xaf ir tik prie\xc5\xa1 50 met\xc5\xb3 ji v\xc4\x97l tapo teis\xc4\x97ta. Mokytojo Bimbos (Mestre Bimba\xc2\xa0\xe2\x80\x93 Capoeira regional stiliaus k\xc5\xabr\xc4\x97jas) d\xc4\x97ka \xc5\xa1is menas 1930\xc2\xa0m. buvo vie\xc5\xa1ai pripa\xc5\xbeintas kaip teis\xc4\x97ta sporto \xc5\xa1aka bei itin svarbi Brazilijos kult\xc5\xabros dalis._NEWLINE_Kapueiros populiarumas Brazilijoje vis augo, ir dabar ji yra atvirai praktikuojama gatv\xc4\x97se, bei \xc4\xaftraukta \xc4\xaf mokyklos programas, kaip antra sporto \xc5\xa1aka po futbolo._NEWLINE_1970\xc2\xa0m. pirm\xc4\x85 kart\xc4\x85 \xc5\xa1is menas buvo parodytas JAV, o dabar jau praktikuojamas visoje \xc5\xa1alyje._NEWLINE_\xc5\xa0iuo metu (2007) visoje Europoje \xc5\xa1is egzoti\xc5\xa1kas ir energingas pasirodymas, simbolizuojantis laisv\xc4\x99, yra labai populiarus, o Vokietijoje, Ispanijoje, Lenkijoje ir kitur yra steigiamos kapueiros mokyklos.'